ועדת הפנים ואיכות הסביבה, כנסת 18, פרוטוקול מספר 243, 2010-07-18 11:30

דוד אזולאי: אני פותח את דיוני ועדת הפנים והגנת הסביבה.

דוד אזולאי: על סדר היום הצעת חוק לתיקון פקודת העיריות (מס' 120) (קובלנה נגד עובד רשות מקומית), התש"ע-2010, של חברי הכנסת גדעון עזרא, רוני בראון, איתן כבל, זאב בילסקי, רחל אדטו ונחמן שי.

גלעד קרן: בקריאה טרומית המציע ביקש שההסדר שאנחנו קובעים פה, שזה אישור מוקדם של היועץ המשפטי לממשלה לפני הגשת קובלנה פלילית פרטית, יחול גם על נבחרי הרשות המקומית, לא רק על עובדיה.

גלעד קרן: זה מופיע בדברי ההסבר של הקריאה ראשונה.

גלעד קרן: הממשלה התנגדה להוספה הזאת, אבל בשיחות שעשינו עם משרד המשפטים הם הסכימו לבחון את האפשרות להרחיב את ההסדר.

גלעד קרן: מכיוון שעדיין הממשלה לא הכריעה אם היא תומכת בעניין הזה והיא צריכה לקיים ישיבה אצל היועץ המשפטי לממשלה, אני מציע שבינתיים נפצל את הנושא של הרחבת ההסדר לגבי נבחרי הרשות ונחוקק את ההסדר רק לגבי העובדים של הרשות המקומית.

דוד אזולאי: עד מתי אתה מעריך שלגבי הנבחרים נקבל תשובות?

מיכל גולד: אמורה להתקיים ישיבה אצל היועץ.

דוד אזולאי: אני מקבל את ההצעה של גלעד, היועץ המשפטי של הוועדה, לפצל את החוק.

דוד אזולאי: בתום הפגרה נבדוק איפה הדברים עומדים, כדי שנוכל להתקדם עם החלק השני של החוק הזה.

מנחם לפידור: היינו רוצים שיהיו הוראות מעבר לגבי תביעות קיימות.

מנחם לפידור: ההצעה הזאת עלתה בעקבות תביעה שהוגשה כקובלנה פרטית נגד עובדי הרשות המקומית.

מנחם לפידור: למרות שהיא תלויה ועומדת אנחנו חושבים שראוי שזה יעבור ליועץ המשפטי לממשלה על מנת שיחליט.

מנחם לפידור: גם התשובה של המדינה בעליון הייתה שצריכים את האישור של היועץ המשפטי.

מנחם לפידור: לדעתי צריך להחזיר את הגלגל אחורה.

מנחם לפידור: אם יש הליכים תלויים ועומדים הם צריכים לעבור ליועץ המשפטי לממשלה כאילו החוק היה קיים מאז ומעולם.

מנחם לפידור: אני מבין שההסתדרות תומכת.

נתי בביוף: אנחנו שומעים את זה לראשונה.

נתי בביוף: אנחנו לא בטוחים באפשרות להחיל את זה רטרואקטיבית על תיקים תלויים.

נתי בביוף: אנחנו יכולים לבדוק את זה.

נתי בביוף: זאת שאלה משפטית לא פשוטה.

ורד וייץ: עשו את זה בעניין של ועדת ערר של חיילים בשירות קבע.

ורד וייץ: גם שם זה בא בעקבות בג"ץ שהיה תלוי ועומד.

ורד וייץ: שם החילו את זה על הליך תלוי ועומד.

גלעד קרן: כאן אתם מחזירים את המצב אחורה.

גלעד קרן: כשזה יגיע לבית משפט ובית משפט יצטרך להחזיר את זה ליועץ המשפטי לממשלה זה יהיה מאוד בעייתי.

מנחם לפידור: זאת הייתה העמדה בעליון.

דוד אזולאי: להחזיר את הגלגל לאחור זה בלתי אפשרי.

דוד אזולאי: פיצלנו את החוק כדי להתקדם בחקיקה, לא כדי לחזור לאחור.

דוד אזולאי: כל הוראת מעבר פירושה חקיקה רטרואקטיבית על כל התיקים שנמצאים בהליך משפטי.

דוד אזולאי: לא נוכל לעשות את זה.

דוד אזולאי: אנחנו פשוט נתקדם.

ורד וייץ: אולי בכל זאת כדאי לבדוק איך עשו את זה שם.

גלעד קרן: אני לא יודע מה המקרה.

ורד וייץ: השאלה על איזו ערכאת ערעור היה בג"ץ שאומר שצריך לדון בנושאים שנוגעים לדיני עבודה, לתנאי עבודה של משרתי קבע.

ורד וייץ: הוקמה ערכאה חדשה.

ורד וייץ: חיכו לראות מה יהיה בחקיקה.

ורד וייץ: בחקיקה החליטו שגם התיק הזה שתלוי ועומד יידון בערכאה החדשה שהקימו.

ורד וייץ: הייתי חושבת שכדאי לבדוק את זה.

ורד וייץ: אולי אפשר לעשות את אותו דבר כאן.

נתי בביוף: כאן זו התערבות מהותית של ביטול ההליך.

מנחם לפידור: לא מדברים על ביטול ההליך.

דוד אזולאי: אתה אומר להחיל את החוק על אלה שנמצאים באמצע מהלך משפטי.

מנחם לפידור: בחוק הייתה לקונה.

מנחם לפידור: בג"ץ אמר שהחוק לא חל על עובדי הרשות המקומית.

מנחם לפידור: הוראת המעבר צריכה להיות מאוד פשוטה כך שתיקים תלויים ועומדים יעברו לאישור של היועץ המשפטי לממשלה.

גלעד קרן: מכיוון שלפי פסיקת בג"ץ, שלא קיבל את הפרשנות של היועץ המשפטי לממשלה, לא הייתה מניעה להגיש את הקובלנה עד היום.

גלעד קרן: .

גלעד קרן: יכול להיות שהאנשים לא היו מוציאים את הכספים אם הם היו יודעים שזה מותנה באישורו של היועץ המשפטי לממשלה.

מנחם לפידור: השאלה אם צריך או לא צריך עלתה רק בעליון, לא בבית משפט שלום ולא במחוזי.

גלעד קרן: בטח שאחרי 3 הליכים לא נחזיר את זה אחורה.

דוד אזולאי: אנחנו לא יכולים לחוקק חקיקה רטרואקטיבית ולהחזיר את הגלגל אחורה.

דוד אזולאי: אם היועץ המשפטי ימצא לנכון לעשות תיקון חקיקה אנחנו נהיה פתוחים להצעות.

מנחם לפידור: אנחנו מבקשים שהיועץ המשפטי ישקול את זה בחיוב, כי זה לא מצב הגיוני שבגלל לקונה עובדים שהוגשו נגדם תביעות פליליות באופן אישי יצטרכו את האישור.

ורד וייץ: אני מסכימה עם חברי ממרכז השלטון המקומי.

דוד אזולאי: אני מבקש מנציגת משרד המשפטים להעביר את הבקשה של השלטון המקומי ליועץ המשפטי על-מנת שהוא יחווה את דעתו.

דוד אזולאי: אם הוא יחליט שצריך לעשות חקיקה הוא ימצא את הדרך לפנות אלינו.

דוד אזולאי: כרגע אנחנו לא מתכוונים להחזיר את הגלגל לאחור.

דוד אזולאי: אני מעמיד להצבעה את פיצול הצעת החוק.

דוד אזולאי: מכיוון שאין מתנגדים ואין נמנעים הצעת הפיצול עוברת למליאה.

גלעד קרן: הצעת חוק לתיקון פקודת העיריות (מס' 120) (קובלנה נגד עובד רשות מקומית), התש"ע-2010.

גלעד קרן: תיקון סעיף 342 1.

גלעד קרן: בפקודת העיריות, בסעיף 342, במקום "סעיף 18 לפקודת שיפוט בתי משפט השלום 1947" יבוא "סעיף 69 לחוק סדר הדין הפלילי (נוסח משולב), התשמ"ב-1982".

גלעד קרן: 2.

גלעד קרן: בפקודת המועצות המקומיות, בסעיף 34א, במקום "ו-249ב" יבוא 249ב ו-342".

דוד אזולאי: אנחנו מעמידים את שני הסעיפים להצבעה.

דוד אזולאי: מי בעד ההצעה שהוקראה כאן בפני חברי הוועדה?

דוד אזולאי: ה צ ב ע ה בעד – פה אחד אושר אנחנו מעבירים את הצעת החוק לתיקון פקודת העיריות (מס' 120) (קובלנה נגד עובד רשות מקומית), התש"ע-2010 לקריאה שנייה ושלישית.

דוד אזולאי: זה יהיה מותנה באישור המליאה לפיצול שדיברנו עליו.

דוד אזולאי: תודה רבה, הישיבה נעולה.